এনামুল হক নামের অন্যান্য ব্যক্তির জন্য এনামুল হক (দ্ব্যর্থতা নিরসন) দেখুন।

**মোহাম্মদ এনামুল হক** (জন্ম: ১ নভেম্বর ১৯৮৫; **এনামুল হক** নামে সুপরিচিত) হলেন একজন বাংলাদেশী সাবেক পেশাদার ফুটবল খেলোয়াড়। এনামুল তার খেলোয়াড়ি জীবনের অধিকাংশ সময় ঢাকা আবাহনী এবং বাংলাদেশ জাতীয় দলের হয়ে একজন আক্রমণভাগের খেলোয়াড় হিসেবে খেলেছেন। তিনি মূলত একজন কেন্দ্রীয় আক্রমণভাগের খেলোয়াড় হিসেবে খেলেছেন।

২০০৭ সালে, বাংলাদেশী ক্লাব ঢাকা মোহামেডানের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছিলেন, যেখানে তিনি মাত্র ১ মৌসুম অতিবাহিত করেছিলেন। অতঃপর ২০০৮–০৯ মৌসুমে তিনি ফরাশগঞ্জে যোগদান করেছিলেন, যেখানে তিনি ১২টি গোল করেছিলেন। ফরাশগঞ্জে ১ মৌসুম অতিবাহিত করার পর ঢাকা আবাহনীর সাথে চুক্তি স্বাক্ষর করেছিলেন। পরবর্তীকালে, তিনি মুক্তিযোদ্ধা সংসদ এবং শেখ জামালের হয়ে খেলেছিলেন। সর্বশেষ ২০১৭–১৮ মৌসুমে, তিনি শেখ জামাল হতে ব্রাদার্স ইউনিয়নে যোগদান করেছিলেন; ব্রাদার্স ইউনিয়নের হয়ে ২ মৌসুম খেলার পর তিনি অবসর গ্রহণ করেছিলেন।

২০১০ সালে, এনামুল বাংলাদেশ অনূর্ধ্ব-২৩ দলের হয়ে বাংলাদেশের বয়সভিত্তিক পর্যায়ে অভিষেক করেছিলেন। তিনি ২০০৯ সালে বাংলাদেশের হয়ে আন্তর্জাতিক পর্যায়ে অভিষেক করেছিলেন; বাংলাদেশের জার্সি গায়ে তিনি সর্বমোট ১৬ ম্যাচে ৭টি গোল করেছিলেন।

দলগতভাবে, এনামুল সর্বমোট ৩টি শিরোপা জয়লাভ করেছিলেন, যার সবগুলো তিনি ঢাকা আবাহনীর হয়ে জয়লাভ করেছিলেন।

প্রারম্ভিক জীবন
---------------

মোহাম্মদ এনামুল হক ১৯৮৫ সালের ১লা নভেম্বর তারিখে বাংলাদেশের নওগাঁয় জন্মগ্রহণ করেছেন এবং সেখানেই তার শৈশব অতিবাহিত করেছেন।

আন্তর্জাতিক ফুটবল
-----------------

এনামুল বাংলাদেশ অনূর্ধ্ব-২৩ দলের হয়ে খেলার মাধ্যমে বাংলাদেশের প্রতিনিধিত্ব করেছিলেন। ২০১০ সালের ৭ই নভেম্বর তারিখে তিনি ২০১০ এশিয়ান গেমসের গ্রুপ পর্বের ম্যাচে উজবেকিস্তান অনূর্ধ্ব-২৩ দলের বিরুদ্ধে ম্যাচে বাংলাদেশ অনূর্ধ্ব-২৩ দলের হয়ে আন্তর্জাতিক পর্যায়ে অভিষেক করেছিলেন। বাংলাদেশের বয়সভিত্তিক দলের হয়ে তিনি ৩ ম্যাচে অংশগ্রহণ করেছিলেন।

২০০৯ সালের ২৬শে এপ্রিল তারিখে, ২৩ বছর ৫ মাস ২৬ দিন বয়সে, এনামুল কম্বোডিয়ার বিরুদ্ধে ২০১০ এএফসি চ্যালেঞ্জ কাপ বাছাইপর্বের গ্রুপ পর্বের ম্যাচে অংশগ্রহণ করার মাধ্যমে আন্তর্জাতিক ফুটবলে বাংলাদেশের হয়ে অভিষেক করেছিলেন। তিনি উক্ত ম্যাচের মূল একাদশে অন্তর্ভুক্ত ছিলেন। ম্যাচটি বাংলাদেশ ১–০ গোলের ব্যবধানে জয়লাভ করেছিল। জাতীয় দলের হয়ে অভিষেকের ম্যাচেই, বাংলাদেশের জার্সি গায়ে প্রথম গোলটি করেছিলেন; উক্ত ম্যাচে বাংলাদেশের করা একমাত্র গোলটি করার মাধ্যমে তিনি আন্তর্জাতিক ফুটবলে তার প্রথম গোলটি করেছিলেন। বাংলাদেশের হয়ে অভিষেকের বছরে এনামুল সর্বমোট ৬ ম্যাচে ৬টি গোল করেছিলেন।

২০১৬ সালের ১০ই অক্টোবর তারিখে এনামুল ৩০ বছর বয়সে বাংলাদেশের তার সর্বশেষ ম্যাচটি খেলে আন্তর্জাতিক ফুটবল থেকে অবসর গ্রহণ করেছিলেন। ভুটানের থিম্পুর চাংলিমিথাং স্টেডিয়ামে অনুষ্ঠিত ভুটানের বিরুদ্ধে উক্ত ম্যাচে বাংলাদেশ ৩ –১ গোলের ব্যবধানে পরাজিত হয়েছিল, ম্যাচটিতে তিনি একজন বদলি খেলোয়াড় হিসেবে ৭৫তম মিনিটে মাঠে প্রবেশ করেছিলেন। আন্তর্জাতিক ফুটবলে, তার ৭ বছরের খেলোয়াড়ি জীবনে তিনি সর্বমোট ১৬ ম্যাচে ৭টি গোল করেছিলেন।

পরিসংখ্যান
----------

### আন্তর্জাতিক

| দল | সাল | ম্যাচ | গোল |
| --- | --- | --- | --- |
| বাংলাদেশ | ২০০৯ | ৬ | ৬ |
| ২০১০ | ৩ | ১ |
| ২০১৫ | ৬ | ০ |
| ২০১৬ | ১ | ০ |
| সর্বমোট | ১৬ | ৭ |

### আন্তর্জাতিক গোল

| গোল | তারিখ | মাঠ | প্রতিপক্ষ | স্কোর | ফলাফল | প্রতিযোগিতা | সূত্র |
| --- | --- | --- | --- | --- | --- | --- | --- |
| ১ | ২৬ এপ্রিল ২০০৯ | বঙ্গবন্ধু জাতীয় স্টেডিয়াম, ঢাকা, বাংলাদেশ |  কম্বোডিয়া | **১**–০ | ১–০ | ২০১০ এএফসি চ্যালেঞ্জ কাপ বাছাইপর্ব |  |
| ২ | ২৮ এপ্রিল ২০০৯ |  মিয়ানমার | **১**–০ | ১–২ |  |
| ৩ | ৪ ডিসেম্বর ২০০৯ |  ভুটান | **২**–০ | ৪–১ | ২০০৯ সাফ চ্যাম্পিয়নশিপ |  |
| ৪ | **৩**–১ |
| ৫ | ৮ ডিসেম্বর ২০০৯ |  শ্রীলঙ্কা | **১**–০ | ২–১ |  |
| ৬ | **২**–১ |
| ৭ | ১৬ ফেব্রুয়ারি ২০১০ | সুগাথাদাসা স্টেডিয়াম, কলম্বো, শ্রীলঙ্কা |  তাজিকিস্তান | **১**–০ | ২–১ | ২০১০ এএফসি চ্যালেঞ্জ কাপ |  |

তথ্যসূত্র
---------

1. ↑  "MATCH SUMMARY" (পিডিএফ)। *এশিয়ান ফুটবল কনফেডারেশন*। ২৬ এপ্রিল ২০০৯। ১ এপ্রিল ২০১১ তারিখে মূল (পিডিএফ) থেকে আর্কাইভ করা। সংগ্রহের তারিখ ১৪ মার্চ ২০২১।
2. ↑  "MATCH SUMMARY" (পিডিএফ)। *এশিয়ান ফুটবল কনফেডারেশন* (ইংরেজি ভাষায়)। ৪ জুন ২০১২ তারিখে মূল (পিডিএফ) থেকে আর্কাইভ করা। সংগ্রহের তারিখ ১৩ মার্চ ২০২১।
3. ↑  "Bangladesh 4 - 1 Bhutan: Enamul shines"। *মালদ্বীপ সকার* (ইংরেজি ভাষায়)। ২৩ জুলাই ২০১১ তারিখে মূল থেকে আর্কাইভ করা। সংগ্রহের তারিখ ১৩ মার্চ ২০২১।
4. ↑  "Bangladesh 2 - 1 Sri Lanka: Hosts enter semi final"। *মালদ্বীপ সকার* (ইংরেজি ভাষায়)। ২৩ জুলাই ২০১১ তারিখে মূল থেকে আর্কাইভ করা। সংগ্রহের তারিখ ১৩ মার্চ ২০২১।
5. ↑  "AFC CHALLENGE CUP 2010 MATCH SUMMARY"। *এশিয়ান ফুটবল কনফেডারেশন* (ইংরেজি ভাষায়)। ১৬ ডিসেম্বর ২০১২ তারিখে মূল থেকে আর্কাইভ করা। সংগ্রহের তারিখ ১৩ মার্চ ২০২১।

বহিঃসংযোগ
---------

* সকারওয়েতে এনামুল হক (ইংরেজি) উইকিউপাত্তে এটি সম্পাদনা করুন
* ট্রান্সফারমার্কেটে এনামুল হক (ইংরেজি) উইকিউপাত্তে এটি সম্পাদনা করুন
* ওয়ার্ল্ডফুটবল.নেটে এনামুল হক (ইংরেজি) উইকিউপাত্তে এটি সম্পাদনা করুন
* ন্যাশনাল-ফুটবল-টিমস.কমে এনামুল হক (ইংরেজি) উইকিউপাত্তে এটি সম্পাদনা করুন